La Llei 26/2001, de 31 de desembre, de cooperació al desenvolupament, estableix i regula el règim jurídic al qual s'ha d'ajustar l'activitat de l'Administració de la Generalitat en matèria de cooperació al desenvolupament i de solidaritat internacional enteses com a béns públics globals en la realització dels quals s'ha compromès la societat catalana.
La Llei reconeix com a primera i més important especificitat del model català de cooperació al desenvolupament, la concepció d'intervenció pública com a complementària i impulsora de les iniciatives cíviques de solidaritat i de cooperació.
D'altra banda, disposa que l'activitat de cooperació al desenvolupament impulsada des de la Generalitat comprèn no només les actuacions directament orientades a produir desenvolupament en els països beneficiaris sinó també les orientades a augmentar la conscienciació i el grau de compromís dels catalans en aquest àmbit.
A tal efecte, aquesta Ordre convoca 2 línies de subvencions que són objecte de la present regulació i són les destinades a finançar les accions següents:
a) Subvencions a projectes de cooperació per a realitzar en determinats països i pobles en desenvolupament.
b) Subvencions a projectes destinats a fomentar la informació, la sensibilització, l'educació i la formació de o des de la societat catalana en l'àmbit de la cooperació al desenvolupament i la solidaritat internacional.
D'acord amb el que estableix el capítol IX del Decret legislatiu 9/1994, de 13 de juliol, en la versió que li han donat les lleis 25/1998, de 31 de desembre, de mesures administratives, fiscals i d'adaptació a l'euro; 4/2000, de 26 de maig, de mesures fiscals i administratives; 15/2000, de 29 de desembre, de mesures fiscals i administratives; i per les lleis 21/2001, de 28 de desembre, de mesures fiscals i administratives i la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Aprovar les bases reguladores per a la concessió de les 2 línies de subvencions destinades a organitzacions no governamentals, les quals es publiquen a l'annex d'aquesta Ordre.
El termini de presentació de les sol·licituds és d'un mes a partir de la data de publicació d'aquesta Ordre.
Les subvencions establertes en aquesta Ordre seran a càrrec de la partida pressupostària 10.08.480.10.07, d'Ajuts al Tercer Món, del pressupost del Departament de la Presidència de la Generalitat de Catalunya, per a l'any 2002 i fins l'import màxim establert per a cada línia de subvenció:
Subvencions a projectes de cooperació al desenvolupament, per un import màxim de 4.500.000,00 euros.
Subvencions a projectes destinats a fomentar la informació, la sensibilització, l'educació i la formació de o des de la societat catalana en l'àmbit de la cooperació al desenvolupament i la solidaritat internacional, per un import màxim de 1.500.000,00 euros.
Disposicions comunes a les 2 línies de subvencions
Poden sol·licitar aquestes línies de subvenció les entitats que compleixin els requisits que s'especifiquen a continuació:
a) Disposar de seu social o delegació amb establiment permanent a Catalunya, així com tenir una presència activa en la societat catalana.
L'entitat amb seu a aquest domicili o delegació ha d'assumir la responsabilitat directa de la presentació de la sol·licitud i estar en condicions de donar en tot moment a la Generalitat de Catalunya qualsevol aclariment, informació i documentació relativa a la comptabilitat i gestió del projecte durant la seva fase de seguiment i execució.
b) Disposar de l'estructura i experiència suficient per garantir la consecució dels objectius del projecte.
c) Estar legalment constituïdes i inscrites en el registre oficial corresponent.
La constitució legal de les entitats ha d'haver tingut lloc, com a mínim, dos anys abans de la publicació d'aquesta Ordre.
e) Estar al corrent de les obligacions derivades de subvencions percebudes de la Generalitat en exercicis anteriors.
2.1 Les sol·licituds s'han de presentar a la Secretaria de Relacions Exteriors (Via Laietana, 26, 08003 Barcelona) mitjançant el model normalitzat establert per a cada línia de subvenció que es facilita a les dependències de la Secretaria de Relacions Exteriors o a través d'Internet al web del Departament de la Presidència http://www.gencat.es/presidencia/subvencions.htm i s'indicarà el codi de convocatòria a la qual es presenta el projecte i en el termini màxim que aquesta determina.
També es podran presentar en qualsevol registre dels que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
2.2 A la sol·licitud, a més de la documentació específica que es demana per a cada línia, s'ha d'adjuntar la documentació següent:
a) Els estatuts de l'entitat i, si escau, les modificacions estatutàries posteriors.
b) Còpia de la inscripció de l'entitat en el registre corresponent.
c) Una memòria d'activitats de l'exercici anterior.
d) Una memòria econòmica de l'exercici anterior en la qual s'inclogui un estat comptable i un balanç amb els ingressos i les despeses, amb indicació de les fonts de finançament.
e) Un informe de situació en el supòsit que es demani una segona fase o continuació del projecte subvencionat en un exercici anterior.
L'esmentat informe en cap cas substitueix el de seguiment previst a l'apartat 10 d'aquest capítol.
f) Certificació del nombre de socis o, si escau, de membres associats, col·laboradors o patrons en el supòsit de xarxes d'entitats o fundacions.
g) Relació dels membres de la junta directiva de l'entitat, amb la data del seu nomenament i indicació del personal empleat, ja siguin alliberats o voluntaris.
h) Imprès de sol·licitud de transferència bancària de l'entitat sol·licitant amb indicació del compte corrent on s'ha d'ingressar l'import de la subvenció.
i) Declaració de no tenir contret cap deute amb la l'Administració de la Generalitat i les seves entitats autònomes.
j) Fotocòpia de la targeta d'identificació fiscal de l'entitat.
k) En el supòsit de projectes presentats en concertació amb altres entitats cal presentar l'acord corresponent amb la indicació de la participació de cada part.
2.3 El fet que no se segueixi el model normalitzat per a cada línia de subvenció, així com la no contestació injustificada de qualsevol dels apartats del formulari, pot ser motiu pel qual no s'accepti el projecte, cas que el sol·licitant no esmeni els defectes o les mancances amb el requeriment previ de l'Administració.
2.4 La presentació de la sol·licitud de subvenció significa la plena acceptació d'aquestes bases.
3.1 En l'apartat del formulari relatiu als costos totals del projecte, s'ha d'adjuntar el pressupost per conceptes amb desglossament de les despeses directes i indirectes, així com indicació de quines són les entitats finançadores.
En l'apartat referent a la Generalitat, només es podran imputar com a despeses indirectes les que estan exclusivament lligades amb l'execució del projecte i, en tot cas, fins a un màxim del 10% sobre l'import de les despeses directes pressupostades per al projecte que es demana de subvencionar a la Generalitat de Catalunya.
Es considera únicament despesa indirecta aquells costos reals de l'entitat sol·licitant o el soci local relatius a la formulació (fase d'identificació, preparació i elaboració del projecte) i al seguiment (accions d'avaluació i d'auditories del projecte).
3.2 En l'apartat del pla de finançament s'han d'especificar altres finançaments i aportacions exteriors o locals relatives al projecte.
En cas que hi hagi un pressupost original en divises, cal especificar el tipus de canvi aplicat en euros, sent vàlid el de vigència durant el mes natural anterior a la publicació d'aquesta Ordre, amb un marge de fluctuació no superior al 5%.
Així mateix, es valorarà d'una manera positiva la presentació de justificants com factures proforma, pressupostos professionals o peritatges.
4.1 Cada entitat, individualment, només podrà presentar un projecte per a cada línia de subvenció, tret que es presenti en concertació amb altres entitats.
L'esmentat consorci d'entitats, però, només podrà presentar un projecte per línia independentment de l'entitat que el presenti.
4.2 En el supòsit de projectes que hagin preparat i presentat conjuntament dues o més entitats, les quals també han de col·laborar i participar en la seva realització i execució efectiva, cal que hi hagi una única entitat que actuï en qualitat de representant davant la Generalitat de Catalunya pel que fa a les obligacions establertes a les bases i la signatura del document d'acceptació de la subvenció concedida.
Els projectes presentats conjuntament per dos o més entitats, en la fase de selecció dels projectes i un cop complerts tots els requisits que estableix la present convocatòria i les prioritats anteriorment regulades, també es consideren prioritaris, en igualtat de condicions.
Els projectes s'hauran d'iniciar no més tard dels dos mesos següents a la data de lliurament de la primera transferència.
—6 Import màxim de la subvenció
6.1 L'import màxim de la subvenció s'estableix per a cada línia.
La Secretaria de Relacions Exteriors subvenciona fins a un màxim del 80% del pressupost del projecte aprovat, mentre que l'import restant ha de ser finançat amb fons procedents de la mateixa entitat sol·licitant o per altres organismes o institucions, públics o privats.
6.2 L'import de les subvencions concedides en cap cas no pot ser de tal quantia que en concurrència amb altres subvencions o ajuts d'altres institucions públiques o privades, nacionals o internacionals, superi el cost de l'activitat que vol desenvolupar l'entitat beneficiària.
En el cas que es produeixi aquest supòsit, l'entitat ha de reformular el projecte tenint en compte el nou import global que resulti de la suma de les subvencions concedides i comunicar-ho a la Secretaria de Relacions Exteriors així que es produeixi la circumstància.
7.1 La resolució de les sol·licituds correspon al Secretari General del Departament de la Presidència, prèvia proposta del Secretari de Relacions Exteriors, en base a l'anàlisi i l'avaluació dels projectes presentats per part de l'Àrea de Cooperació Internacional, d'acord amb els requisits que s'estableixen per a cada línia de subvenció.
7.2 Les resolucions seran notificades a les entitats sol·licitants per correu de forma individualitzada.
En el cas de subvencions de més de 6.000,00 euros, es procedirà, a més, a la publicació en el Diari Oficial de la Generalitat de Catalunya, tot indicant el beneficiari, la quantitat concedida, les finalitats de la subvenció i el crèdit pressupostari al qual s'han imputat.
7.3 El termini màxim per resoldre i notificar les resolucions de concessió de subvenció és de sis mesos comptats a partir del moment de finalització del termini de presentació de les sol·licituds.
Un cop transcorregut aquest termini, si no hi ha recaigut resolució expressa, s'entén que la sol·licitud és estimada.
7.4 Contra les resolucions de les sol·licituds es pot interposar recurs d'alçada davant el Conseller de la Presidència, en el termini d'un mes, comptat a partir de l'endemà de la notificació.
—8 Document d'acceptació de la subvenció
En el termini d'un mes des de la resolució i la notificació de la subvenció, l'entitat beneficiària signarà un document d'acceptació de la subvenció, pel qual aquesta es compromet al compliment de les obligacions establertes en aquestes bases.
Les entitats que hagin rebut la subvenció estan obligades a:
a) Comunicar, per escrit, i en un termini màxim de dos mesos a comptar des de la data de la transferència de la subvenció, la data d'inici efectiva del projecte, l'adequació del cronograma i la reformulació dels pressupostos, d'acord amb la quantitat concedida, i que ha de contenir les partides pressupostàries detallades, tant les corresponents a la Secretaria de Relacions Exteriors com les corresponents a altres finançadors.
Aquest escrit ha de ser expressament aprovat per la Secretaria de Relacions Exteriors.
b) Comunicar a la Secretaria de Relacions Exteriors, mitjançant la presentació d'un informe escrit, qualsevol eventualitat, que alteri o dificulti el desenvolupament del projecte subvencionat, tan bon punt es produeixi, justificant les causes que l'originen.
c) Sol·licitar autorització prèvia i expressa a la Secretaria de Relacions Exteriors per realitzar qualsevol modificació substancial del projecte subvencionat.
Es considera, a aquests efectes, modificació substancial del projecte, aquelles incidències que afectin als objectius, al pressupost o al cronograma.
Les sol·licituds de modificació substancials han d'estar motivades, cal que es formulin així que apareguin les circumstàncies que les justifiquin i s'hi han d'especificar les repercussions pressupostàries que impliquen.
Com a requisit previ al lliurament del segon pagament de la subvenció, les entitats subvencionades estan obligades a presentar a la Secretaria de Relacions Exteriors i abans del 26 de setembre de 2003, l'informe de seguiment mitjançant el model normalitzat establert per a cada línia de subvenció que serà subministrat per la Secretaria de Relacions Exteriors.
—11 Propietat dels béns subvencionats
11.1 Tots els béns mobles i immobles adquirits amb la contribució de la Generalitat de Catalunya han de passar a ser propietat dels destinataris últims de la subvenció o de l'entitat sense ànim de lucre que sigui soci local i que presta els serveis inclosos en el projecte.
11.2 En cas d'una eventual dissolució de l'entitat propietària dels béns anteriorment esmentats, aquest fet s'ha de comunicar prèviament a la Secretaria de Relacions Exteriors, a fi de garantir, de mutu acord entre les parts implicades, que aquests béns reverteixin a favor de persones o entitats sense ànim de lucre que tinguin com a finalitat la realització d'accions en l'àmbit de la solidaritat i la cooperació al desenvolupament.
—12 Finalització del projecte i informe final
12.1 Els projectes subvencionats han de finalitzar dins el termini previst.
Els possibles retards en la seva execució han de ser justificats amb immediatesa davant la Secretaria de Relacions Exteriors, d'acord amb el que disposa l'apartat 9.b) del Capítol I.
12.2 Un cop finalitzat el projecte i dins un termini màxim de tres mesos a comptar des de la data de finalització, l'entitat subvencionada haurà de presentar un informe final mitjançant el model normalitzat establert per a cada línia de subvenció i que serà subministrat per la Secretaria de Relacions Exteriors.
12.3 Si de l'informe final al qual fa referència l'apartat anterior es desprèn que el cost total definitiu del projecte és més reduït en relació amb l'import inicial previst, la Secretaria de Relacions Exteriors pot procedir bé a la disminució de la subvenció atorgada en la part proporcional a la reducció del cost total del projecte o bé decidir, d'acord amb l'entitat sol·licitant, la destinació d'aquests fons sobrants a una acció que ampliï o complementi l'objecte del projecte subvencionat.
13.1 Correspon a la Secretaria de Relacions Exteriors efectuar el seguiment i el control del compliment de la destinació de les subvencions atorgades, sens perjudici del control de la Intervenció de la Generalitat de Catalunya.
13.2 Per a cada projecte subvencionat, l'entitat subvencionada ha d'establir un sistema de comptabilitat separada que reflecteixi l'import dels ingressos i les despeses així com la seva descripció i dates respectives.
Els comprovants originals dels ingressos i despeses han d'estar a disposició dels responsables del control per part de la Generalitat.
—14 Revocació i sanció administrativa en matèria de subvencions
14.1 La Secretaria General del Departament de la Presidència pot procedir a la revocació total o parcial de la subvenció concedida en els casos previstos a l'article 99 del Decret legislatiu 9/1994, de 13 de juliol, i, en especial, quan els ajuts es destinin a finalitats diferents d'aquelles per les quals es va concedir o quan l'entitat oculti dades referents a altres ajuts o subvencions que hagi pogut percebre d'altres institucions o entitats pel projecte subvencionat.
En aquests supòsits es podrà reclamar el reintegrament de les quantitats percebudes indegudament més els interessos legals corresponents, d'acord amb el procediment que estableix l'article 100 del Decret legislatiu esmentat.
14.2 L'obligació de reintegrament establerta a l'apartat anterior és independent a la imposició d'una sanció administrativa en matèria de subvencions conforme al que s'estableix a la secció cinquena del Text Refós de la Llei de finances públiques de Catalunya, aprovat pel Decret legislatiu 9/1994, de 13 de juliol i modificat per la Llei 21/2001, de 28 de desembre, de mesures fiscals i administratives.
En el cas que la documentació i la informació esmentada en aquesta Ordre no estiguin completes o calgui qualsevol aclariment, la Secretaria de Relacions Exteriors pot requerir a l'entitat subvencionada per tal que, en el termini màxim de 10 dies hàbils des de la notificació, esmeni les errades i la completi.
Aquest termini es pot ampliar, amb la sol·licitud prèvia de la part interessada, en casos excepcionals i degudament justificats.
Les entitats beneficiàries estan obligades a fer constar, en tota informació i publicitat que facin de les activitats subvencionades, que aquestes es realitzen amb el suport de la Generalitat de Catalunya, així com incloure el senyal de la Generalitat de Catalunya als elements informatius i publicitaris de caràcter escrit o audiovisual relacionats amb l'esmentada activitat.
L'entitat beneficiària haurà de lliurar a la Secretaria de Relacions Exteriors dos exemplars, com a mínim, de tot el material de promoció o difusió editat.
Subvencions a projectes de cooperació per realitzar en determinats països i pobles en desenvolupament.
A més dels requisits genèrics que estableix l'apartat 1 del capítol I d'aquestes bases, per accedir a aquesta línia de subvenció les entitats han de complir els requisits següents:
a) Tenir com a finalitat institucional principal i expressament recollida en els seus estatuts, l'execució d'activitats de cooperació al desenvolupament.
b) Acreditar una experiència mínima de dos anys en la realització d'accions de cooperació internacional.
Els projectes que es presentin han de complir els requisits següents:
a) Que afavoreixin el desenvolupament dels països amb un índex de desenvolupament humà baix i d'elevada pobresa, d'acord amb les dades del PNUD i que consisteixin en accions conduents a la satisfacció de les necessitats bàsiques dels sectors de la població més vulnerables a fi de promoure les seves capacitats humanes d'autodesenvolupament.
b) Realitzar-se mitjançant un soci local en el país on es desenvolupi el projecte, ja sigui institucional o una entitat sense ànim de lucre, per la qual cosa cal adjuntar com a annex al formulari de sol·licitud de subvenció els estatuts o, en defecte, documentació que acrediti la finalitat i objectius del soci local, el tipus d'entitat de què es tracta, el nombre de membres directament relacionats amb el projecte, els principals sectors on desenvolupa la seva acció, així com les experiències anteriors conjuntes.
c) Que la viabilitat social, econòmica, tècnica i mediambiental del projecte quedi suficientment provada i documentada, sobretot quant a què les repercussions continuïn quan finalitzin els ajuts des de Catalunya.
d) Que hi hagi una relació coherent entre els mitjans humans i materials necessaris per a la realització del projecte respecte els resultats que es volen assolir.
e) Que no siguin incompatibles amb els objectius de desenvolupament del país i les comunitats afectades.
Tenen prioritat els projectes de cooperació en els països en desenvolupament que prioritzin alguna o algunes de les línies de treball següents:
a) L'ajut a les persones i grups socials més vulnerables a fi de donar cobertura directament a les seves necessitats bàsiques.
Es consideren necessitats bàsiques les relacionades amb els següents àmbits: l'alimentació, la salut (inclosa la potabilització, canalització, depuració d'aigües i clavegueram), l'educació bàsica i formació de recursos humans, l'habitatge (casa i centres d'acolliment), els serveis socials, les petites infraestructures econòmiques i productives que estimulin la producció, proveïment d'energia, la capacitació i l'organització social, així com la creació d'ocupació.
b) L'enfortiment del capital humà i del teixit social mitjançant el foment de la integració, la participació i la capacitat d'emprendre dels beneficiaris, així com els que ofereixen suport a les actuacions de les organitzacions locals que representen els interessos de la població exclosa a fi de reforçar la seva capacitat d'autodesenvolupament.
c) La promoció d'un creixement socioeconòmic sostenible que asseguri la integració del factor mediambiental.
d) El desenvolupament institucional civil i públic i la construcció de les capacitats institucionals necessàries per al desenvolupament humà i democràtic.
e) El suport a accions humanitàries que tinguin com a objectiu donar cobertura a necessitats bàsiques en els supòsits de països afectats per desastres naturals o conflictes socials greus en una primera fase i els projectes de reconstrucció d'aquests països en una segona fase.
f) Els que tinguin en compte els eixos transversals següents: eradicació de la pobresa, enfocament de gènere, sostenibilitat mediambiental i protecció a la infantesa.
g) Els que formen part d'una acció pluridisciplinar integrada de desenvolupament de la zona on es materialitzi l'ajut.
Són geogràficament prioritaris els països i pobles de la Mediterrània i especialment del Magrib, els d'Amèrica Llatina, els de l'Àfrica Subsahariana i altres amb els quals Catalunya ha tingut especials relacions de caràcter històric, social, econòmic, cultural i migratori.
Dins les àrees geogràfiques esmentades, són preferents els projectes que es desenvolupin als països següents:
Magrib: Marroc, Tunísia, Algèria i la població sahrauí.
Centramèrica i Carib: Nicaragua, Hondures, El Salvador, Guatemala, Cuba, Haití i República Dominicana.
Amèrica del Sud: Equador, Perú i Bolívia.
—5 Import de la subvenció i forma de pagament
5.1 La subvenció que es concedirà per projecte no pot ser superior a 250.000,00 euros, tret dels projectes que hagin estat presentats conjuntament per diverses entitats.
5.2 El pagament de les subvencions atorgades es realitzarà en dos terminis.
Donades les característiques específiques de les entitats i dels projectes objecte d'aquesta línia de subvenció no se sol·licitaran ni avals ni garanties.
El pagament del segon termini es farà una vegada justificat el 30% del total de la subvenció atorgada, amb la presentació prèvia de la documentació a que fa referència l'apartat 10 del Capítol I d'aquestes bases.
Aquest pagament es podrà efectuar amb càrrec al pressupost de 2003.
5.3 Els interessos eventualment generats per les subvencions rebudes fins al moment de la despesa han de reinvertir-se en els respectius projectes aprovats, essent obligatòria la presentació d'una proposta de destinació d'aquests recursos a la Secretaria de Relacions Exteriors a fi que aquesta hi doni el seu consentiment exprés.
a) Els resultats d'altres projectes desenvolupats anteriorment per l'Organització no Governamental de Desenvolupament (ONGD) i, en concret, dels projectes subvencionats per la Generalitat de Catalunya.
b) La seva capacitat per desenvolupar eficaçment la cooperació amb les comunitats de base i institucions locals dels països on es vol desenvolupar el projecte.
c) L'experiència de l'ONGD amb el soci local escollit i el nombre de projectes desenvolupats en el país i el sector concret.
d) Els projectes que hagin estat preparats i presentats conjuntament per dues o més ONGD.
e) La seva adhesió a la Federació Catalana d'Organitzacions no Governamentals per al Desenvolupament.
f) La seva adhesió a organitzacions internacionals relacionades amb la cooperació al desenvolupament i la seva relació amb organismes i institucions que actuen en aquest àmbit.
Subvencions a projectes destinats a fomentar la informació, la sensibilització, l'educació i la formació de o des de la societat catalana en l'àmbit de la cooperació al desenvolupament i la solidaritat internacional.
A més dels requisits genèrics establerts a l'apartat 1 del Capítol I d'aquestes bases, per accedir a aquesta línia de subvenció les entitats han d'acreditar una experiència mínima de dos anys en la realització d'accions d'informació, de sensibilització, d'educació i de formació.
Els projectes d'informació, de sensibilització, d'educació i de formació han de tenir com a destinataris la població catalana i preveure algun dels objectius següents:
a) Impulsar en la societat catalana, especialment entre els joves, la informació i la conscienciació sobre les causes del subdesenvolupament i de les desigualtats econòmiques i socials en un món global i interdependent.
b) Fomentar les accions que tinguin com a objectiu la salvaguarda dels drets humans que recull la Declaració Universal dels Drets Humans de les Nacions Unides, especialment els de les dones i els dels infants.
c) Fomentar l'educació per al desenvolupament, la cultura de la pau i la convivència en la diversitat i el diàleg intercultural i interreligiós.
d) Impulsar la formació i la capacitació de voluntaris, cooperants i professionals de la cooperació per al treball especialitzat en l'àmbit de la cooperació i la solidaritat internacional.
e) El foment a Catalunya de programes de formació de recursos humans a favor de les persones de països en desenvolupament o en conflicte a fi que contribueixin al desenvolupament del seu país d'origen.
f) Promoure l'estudi, la recerca i la generació de sistemes d'informació i bancs de coneixement interconnectats internacionalment que donin suport a l'activitat de cooperació al desenvolupament de les administracions públiques i dels agents de cooperació.
g) Promoure el comerç just i solidari per millorar el compromís de les institucions, les empreses i els consumidors a favor d'un comerç més equitatiu amb els països en desenvolupament i, conseqüentment, impulsar, en el conjunt de la societat de Catalunya, propostes de reflexió sobre la necessitat d'un consum sostenible i respectuós que possibiliti que tota la humanitat es pugui mantenir amb uns mínims bàsics de benestar.
h) Donar suport a les actuacions que tendeixen a la condonació, reducció o reconversió del deute extern dels països del Tercer Món.
—3 Import de la subvenció i forma de pagament
3.1 La subvenció que es concedirà per projecte no pot ser superior a 150.000,00 euros, tret dels projectes que hagin estat presentats conjuntament per diverses entitats.
3.2 El pagament de les subvencions atorgades es realitzarà en dos terminis.
Ateses les característiques específiques de les entitats i dels projectes objecte d'aquesta línia de subvenció, no se sol·licitaran avals ni garanties.
El pagament del segon termini es farà una vegada justificat el 30% del total de la subvenció atorgada, amb la presentació prèvia de la documentació que s'estableix a l'apartat 10 del Capítol I d'aquestes bases.
Aquest pagament es podrà efectuar amb càrrec al pressupost del 2003.
3.3 Els interessos eventualment generats per les subvencions rebudes fins al moment de la despesa han de reinvertir-se en els respectius projectes aprovats, essent obligatòria la presentació d'una proposta de destinació d'aquests recursos a la Secretaria de Relacions Exteriors a fi que aquesta hi doni el seu consentiment exprés.
a) La capacitat tècnica, logística i financera davant el projecte concret que es demana de subvencionar.
b) Els resultats d'altres projectes desenvolupats anteriorment per l'entitat i en concret dels projectes subvencionats per la Generalitat de Catalunya.
c) L'experiència i el nombre de projectes desenvolupats anteriorment respecte al projecte concret que es demana de subvencionar.
d) La seva adhesió a la Federació Catalana d'Organitzacions no Governamentals per al Desenvolupament, a la Federació Catalana d'ONG pels Drets Humans o a la Federació Catalana d'ONG per la Pau.
e) La seva adhesió a organitzacions internacionals relacionades en aquest àmbit.
f) El suport al procés de normalització lingüística de Catalunya en funció del tipus de projecte que es vol realitzar.